Uznesenie Krajského súdu Bratislava sp. zn. 11CoP/281/2018 z 18. 7. 2018
Uznesenie Krajského súdu Bratislava z 18. júla 2018, sp. zn. 11CoP/281/2018, ECLI:SK:KSBA:2018:0018203141.1
Súd: Krajský súd Bratislava
Spisová značka: 11CoP/281/2018
ECLI: ECLI:SK:KSBA:2018:0018203141.1
Dátum vydania: 18. 7. 2018
Forma: Uznesenie
Text rozhodnutia
Súd: Krajský súd Bratislava Spisová značka: 11CoP/281/2018 Identifikačné číslo súdneho spisu: 0018203141 Dátum vydania rozhodnutia: 19. 07. 2018 Meno a priezvisko sudcu, VSÚ: JUDr. Bianka Gelačíková ECLI: ECLI:SK:KSBA:2018:0018203141.1 Uznesenie Krajský súd v Bratislave v senáte zloženom z predsedníčky senátu JUDr. Bianky Gelačíkovej a členiek senátu Mgr. Aleny Čakváriovej a Mgr. Patrície Železníkovej, vo veci starostlivosti súdu o maloleté dieťa: U. U., nar. XX.XX.XXXX, bytom E. č. 9, V., t. č. v starostlivosti otcovej sestry R. U., nar. XX.XX.XXXX, trvale bytom Y. č. XX, XXX XX F., toho času bytom X. č. XXX, XXX XX T., zastúpené kolíznym opatrovníkom Úradom práce, sociálnych vecí a rodiny Bratislava, so sídlom Vazovova 7/ A, 816 16 Bratislava, za účasti súdom ustanoveného opatrovníka maloletého dieťaťa: Mestská časť Bratislava-Petržalka, so sídlom Kutlíkova 17, Bratislava, dieťa rodičov: matka - nebohá U. P., nar. XX.XX.XXXX, zomr. XX.XX.XXXX, a otec - nebohý U. U., nar. XX.XX.XXXX, zomr. XX.XX.XXXX, v konaní o návrhu starej matky U. P., nar. XX.XX.XXXX, trvale bytom X. č. XX, XXX XX V., zastúpenej Mgr. Luciou Bohovovou, advokátkou, so sídlom Dobrovičova č. 16, 811 09 Bratislava, o nariadenie neodkladného opatrenia, na odvolanie starej matky U. P., proti uzneseniu Okresného súdu Bratislava V, č.k. 59P/213/2018-18, zo dňa 01.06.2018, takto r o z h o d o l : Uznesenie súdu prvej inštancie sa p o t v r d z u j e. Žiaden z účastníkov nemá nárok na náhradu trov konania. o d ô v o d n e n i e : 1. Súd prvej inštancie zamietol návrh starej matky U. P. na nariadenie neodkladného opatrenia, ktorým sa domáhala uloženia povinnosti R. U., nar. XX.XX.XXXX, odovzdať jej maloletú U. U., nar. XX.XX.XXXX do starostlivosti a zároveň zrušiť uznesenie Okresného súdu Bratislava V zo dňa 23.01.2018, sp. zn.: PPom/1/2018-10. 2. Súd prvej inštancie svoje rozhodnutie právne odôvodnil ustanoveniami § 324 ods. 1, 2, 3, § 325 ods. 1, 2 písm. d/, § 326 ods. 1, § 329, § 330, § 333, § 334 Civilného sporového poriadku (ďalej len „C.s.p.“), § 2 ods. 1, § 360, § 367 ods. 1, 2, 3, § 363 Civilného mimosporového poriadku (ďalej len „C.m.p.“). Poukázal na inštitút neodkladného opatrenia, charakter a podmienky jeho nariadenia a potrebu pri rozhodovaní o nariadení neodkladného opatrenia vo veciach starostlivosti o maloleté deti prihliadať na záujem maloletého dieťaťa. Mal za preukázané, že maloletá U. sa na základe rozhodnutia súdu nachádza v starostlivosti R. U.. Konštatoval, že nezistil, že by došlo k závadám v starostlivosti o maloletú. Súčasne mal osvedčené, že vzájomný kontakt maloletej U. so starou matkou sa realizuje, avšak v takom rozsahu a spôsobe styku, ktorá nezodpovedá predstavám navrhovateľky. Návrhu starej matky na zrušenie a nariadenie neodkladného opatrenia v zmysle ňou žiadaného petitu nevyhovel, majúc za to, že nedošlo k takej zmene pomerov, na základe ktorej je nevyhnutné okamžité zverenie maloletej do starostlivosti navrhovateľky. Dospel k záveru, že nezistil, že by bol ohrozený dôležitý záujem dieťaťa, ak by maloletú U. naďalej ponechal v starostlivosti R. U., v zmysle právoplatného rozhodnutia súdu. Konštatoval, že maloletá je s ohľadom na rodinnú tragédiu v zastabilizovanom rodinnom prostredí, pričom až v konaní vo veci samej, má súd možnosť vykonať riadne a obsiahle dokazovanie za účelom zistenia najvhodnejšieho modelu starostlivosti o dieťa. Ak by vyhovel starej matke a rozhodol by v zmysle jej návrhu, došlo by k ďalšej radikálnej zmene prostredia a formy starostlivosti o U. bez zohľadnenia potrieb maloletej a jej pocitu stability a bezpečia v pre ňu už známom prostredí. Dospel k záveru, že maloletej nehrozí žiadne nebezpečenstvo a hrozba, pre ktorú by mala byť vyňatá zo súčasného prostredia, nakoľko nebolo žiadnym spôsobom osvedčené, že by nové prostredie a starostlivosť zo strany navrhovateľky bolo pre maloletú prospešnejšie, než to, na ktoré bola doteraz zvyknutá. Poukázal na to, že konečné rozhodnutie vo veci bude závisieť od výsledkov ďalšieho dokazovania, pričom súd môže prihliadnuť na pozitívny posun vo vzájomnej komunikácii starej matky a sestry otca maloletej, na zlepšení ktorej obom príbuzným v záujme dieťaťa dôrazne odporúčal pracovať, hoci za využitia odbornej pomoci, napr. mediátora, a aj kolízneho opatrovníka ustanoveného maloletej v prebiehajúcom konaní vo veci samej. Zároveň apeloval na starú matku, že v záujme predchádzania konfliktným situáciám medzi ňou a sestrou otca maloletej je potrebné, aby si obe dokázali vzájomne tolerovať situácie, kedy sa styk nemôže uskutočniť aj z takých subjektívnych dôvodov na strane niektorého z nich, ako je napr. plánovaný dovolenkový pobyt prebiehajúci aj v dobe určenej na styk a snažili sa nezhody riešiť kompromisom, v atmosfére tolerancie, vzájomnej ohľaduplnosti a odpustili si direktívny prístup. Mal za zrejmé, že vzťahy medzi starou matkou a sestrou otca sa javia ako narušené, konštruktívne prestali komunikovať a začalo medzi nimi dochádzať k potýčkam. Obom pripomenul, že je na nich, aby sa ako najbližšie príbuzné, ktoré maloletej po tragédii jej rodičov zostali, spoločne pokúsili vytvoriť pre maloletú prostredie, v ktorom sa bude cíti bezpečne, s istotou sa môže vyvíjať a najmä sa môže od každej z nich ako od dôveryhodných vzorov prirodzene učiť všetkému, čo bude v živote potrebovať. Vychádzajúc z obsahu spisu vo veci samej, vedeného na tamojšom súde pod sp. zn. 59P 24/2018, ako aj z návrhu starej matky na zrušenie a nariadenie neodkladného opatrenia dospel k záveru, že s ohľadom na záujem maloletej, stará matka neosvedčila takú zmenu pomerov, ktorá by odôvodňovala vyhovenie jej návrhu. Zároveň konštatoval, že podmienky na nariadenie neodkladného opatrenia navrhovaného starou matkou splnené neboli. Mal za to, že v záujme ochrany dieťaťa a potreby zachovania, čo najväčšej stability jeho pomerov, je aktuálne najvhodnejšie ponechanie maloletej v prostredí, v ktorom sa od rodinnej tragédie nachádza. Dal do pozornosti, že vo veci samej vykoná potrebné dokazovanie a až na základe výsledkov dokazovania, ktoré prekračuje rámec neodkladného opatrenia, rozhodne vo veci samej. 3. Proti tomuto rozhodnutiu podala odvolanie stará matka maloletého dieťaťa U. P. prostredníctvom svojej právnej zástupkyne. Žiadala zmeniť napadnuté rozhodnutie a vyhovieť jej návrhu v celom rozsahu. Mala za to, že sú dané odvolacie dôvody podľa § 62 ods. 1 C.m.p., § 365 ods. 1 písm. f/ a h/ C.s.p.. Uviedla, že dňa 22.01.2018 stratila svoju dcéru U., ktorú zastrelil otec maloletej a maloletá U. stratila matku aj svojho otca, ktorý sa následne zastrelil. Po incidente kontaktovala pracovníčku detského domova v P. s tým, že bolo pre ňu samozrejmosťou, že vnučka pôjde k nej a dohodli sa, že maloletú si prevezme dňa 23.01.2018. V uvedený deň bola na polícii oboznámená s týmto hrozným incidentom a predvolaná na súd spolu s druhou starou matkou a R. U. za účelom okamžitého rozhodnutia, kto si U. vezme k sebe, lebo bude umiestnená do detského domova. Uviedla, že v danej situácii bola zmätená, uvedomovala si stratu svojej dcéry, potrebu zariadiť všetky záležitosti súvisiace s jej úmrtím a vedela, že U. nesmie ísť do domova, a preto súhlasila len s dočasným a krátkodobým zverením dieťaťa R. U.. Od počiatku bolo pre ňu prirodzené, že o U. sa bude starať, keďže s maloletou bola od jej narodenia, pozná ju, zaujíma sa o ňu, boli spolu v dennom kontakte, stretávali sa pravidelne, navštevovali sa navzájom, sviatky trávili spolu u nej, pozná návyky dieťaťa a jej denný režim. Okresný súd Bratislava V neodkladným opatrením zveril maloletú do starostlivosti R. U., ktorá pred súdom sľúbila, že nebude žiadnym spôsobom brániť v styku maloletej s ňou. Konajúci súd zároveň upozornil R. U., že je v záujme maloletej umožňovať pravidelný kontakt dieťaťa so starou matkou. Avšak už po dvoch týždňoch od vydania neodkladného opatrenia začala R. U. brániť v styku s maloletou. Požiadala o pomoc pracovníčky Úradu práce, sociálnych vecí a rodiny, na základe čoho jej R. U. umožňovala stretnutia, ale skrátené (od piatku do nedele). Dňa 19.02.2018 došlo k dohode na ÚPSVaR, v zmysle ktorej sa maloletá mala stretávať so starou matkou pani B. každý nepárny víkend a s ňou každý párny víkend v mesiaci s tým, že v prípade, ak bude chcieť vidieť U. ona alebo jej syn U. inokedy, oslovia R. U. dva dni vopred. Snažila sa byť ústretová a vec vysporiadať dohodou. Napriek dohode jej nebol umožnený styk s maloletou počas Veľkonočných prázdnin, dňa 20.04.2018 a počas štátnych sviatkov v mesiaci máj. Mala za to, že R. U. jej svojim konaním zamedzuje styk s vnučkou, napriek dohode a sľubom. Poukázala na neochotu R. U. umožniť jej stretnutie s vnučkou dňa 4.5.2018 s odôvodnením, že došlo k výmene víkendov na základe jej žiadosti a zároveň jej oznámila, že si výslovne neželá, aby sa nasledujúci pondelok zúčastnila U. plávania. Stará matka uviedla, že o maloletú sa zaujíma každý deň, prostredníctvom telefonickej alebo internetovej komunikácie, avšak R. U. jej opakovane nenapísala žiadne správy o U. a oznámila jej, že nie je povinná ju denne informovať. Dňa 4.6.2018 jej zablokovala internetovú komunikáciu, na sms správy nereagovala a dňa 6.6.2018 jej oznámila, že vnučku môže vidieť každý druhý víkend jednu hodinu, ale U. nebude u nej spať. Z uvedeného dôvodu žiadala ÚPSVaR o sprostredkovanie mediácie, nakoľko si bola vedomá naštrbenej a ťaživej komunikácie s R. U.. Vyslovila názor, že súd prvej inštancie na základe vykonaných dôkazov dospel k nesprávnym skutkovým zisteniam, vec nesprávne právne posúdil, nakoľko je zrejmé, že R. U. dohodu o styku nerešpektuje, koná svojvoľne, bráni styku U. s rodinou, čím je ohrozovaný záujem dieťaťa. Mala za to, že v záujme dieťaťa je zachovanie a rozvíjanie rodinných vzťahov, nakoľko svoju vnučku miluje a má záujem o stretnutia sa s ňou podľa dohody. V dôsledku konania R. U. došlo k takej zmene pomerov, ktorá zakladá dôvod na okamžité prezverenie maloletej do jej osobnej starostlivosti, keďže maloletej vie zabezpečiť stabilný rodinný a citový život. Nesúhlasila s odôvodnením napadnutého rozhodnutia, že maloletá je s ohľadom na rodinnú tragédiu v zastabilizovanom prostredí. Zdôraznila, že svoju zosnulú dcéru U., od prvého dňa tehotenstva podporovala, chodila s ňou k lekárke, radila jej, bola jej oporou v každej situácii, aj keď ju otec dieťaťa posielal na potrat. Rovnako pomáhal matke dieťaťa aj jej syn U.. Po ťažkom pôrode ju dcéra prosila o pomoc so starostlivosťou o U., minimálne dvakrát do týždňa chodievali do jej domácnosti, kde mala vnučka postieľku a potrebné veci. Poukázala na to, že vychovala dve zdravo a aktívne žijúce a pracujúce deti, s manželom, ktorý zomrel v dôsledku ťažkého ochorenia, žili v plnohodnotnom a harmonickom manželstve a svoj profesionálny život zasvätila výchove detí. R. U. počas života jej dcéry, počas jej tehotenstva, ani po pôrode, neprejavovala o U. záujem a nepomáhala. Uviedla, že R. U. pochádza z rozvrátenej rodiny, kde sú narušené vzťahy, jej rodičia spolu nežijú, počas dospievania bola umiestnená matkou do reedukačného zariadenia z dôvodu nezvládania jej výchovy, otec U. bol viackrát umiestnený na psychiatrii. R. U. je bezdetná, slobodná, nemá žiadne skúsenosti s výchovou detí, nerešpektuje žiadne dohody bez ohľadu na záujem dieťaťa, aktuálne žije v domácnosti s partnerom. Vyslovila názor, že u R. U. nemôže ísť o stabilné rodinné prostredie, pričom maloletá jej domácnosť nepoznala. Mala za to, že sú splnené podmienky pre nariadenie neodkladného opatrenia v zmysle jej návrhu, nakoľko bránenie styku s dieťaťom je aj v prípade výkonu rodičovských práv a povinností dôvodom pre zmenu rozhodnutia ohľadom starostlivosti o dieťa. Rovnako považovala za preukázané, že nie je v najlepšom záujme dieťaťa, aby naďalej zostalo v starostlivosti R. U., ktorá svojvoľne bráni v styku dieťaťa s najbližšou rodinou. 4. R. U. vo vyjadrení k odvolaniu starej matky navrhla napadnuté uznesenie potvrdiť a plne sa sním stotožnila. Poukázala na to, že uznesením Okresného súdu Bratislava V. dňa 23.01.2018, sp. zn. PPom/1/2018-10 bola maloletá U. U. dočasne zverená do jej starostlivosti a Okresný súd Bratislava V zároveň začal konanie o ustanovenie poručníka pre maloletú U. ex offo a súčasne ona podala návrh na ustanovenie jej osoby za poručníka maloletej. Poukázala na to, že maloletú U. prevzala do dočasnej starostlivosti dňa 23.01.2018 za tragických okolností, ktoré tomu predchádzali a ktoré veľmi zasiahli nielen ju, ale aj celú rodinu zo strany otca i matky maloletej. Veľký zármutok zo straty blízkych osôb, ku ktorým mala veľmi blízky a vrúcny vzťah, musela potlačiť, akékoľvek iné aktivity odložila bokom a okamžite, keď som sa dozvedela, že U. má byť umiestnená do detského domova, sa ujala dočasnej starostlivosti o ňu za súhlasu oboch starých matiek. Pre maloletú zariadila vhodné prostredie v ich rodinnom dome v obci T., kde jej vytvorila aj samostatnú detskú izbu. Podmienky, v ktorých sa o U. stará, preverili aj sociálne pracovníčky, ktoré nemali žiadne výhrady. Uviedla, že je slobodná, má vážny a stabilný vzťah so svojim snúbencom D., s ktorým plánuje uzatvoriť manželstvo. Maloletej U. chcú obaja dať dostatok lásky a opatery a zabezpečiť stabilný a bezpečný domov, keďže U. má právo na ucelenú úplnú rodinu, ktorú sú pripravení jej nahradiť. Poukázala na to, že aktuálne má pozastavenú živnosť, čerpá rodičovskú dovolenku, príjem do domácnosti má z úspor a zároveň je zabezpečený aj jej partnerom. Je zdravá a plne spôsobilá sa starať o maloletú U., o čom predložila súdu potvrdenie o zdravotnej spôsobilosti od všeobecného lekára. Nesúhlasila s tvrdením starej matky o zmene pomerov, ktoré mali nastať že po rozhodnutí súdu a nevidí dôvod na zrušenie neodkladného opatrenia. Dala do pozornosti, že stará matka pani P. po oslovení zo strany detského domova P., v ktorom bola U. krátkodobo umiestnená, sa vyjadrila, že nie je schopná sa o maloletú postarať, čo zopakovala aj pri odovzdaní U. z detského domova do jej starostlivosti. Za účelové a nepravdivé považovala tvrdenie starej matky o jej domnení, že U. bude v jej starostlivosti, kým stará matka obstará záležitosti ohľadne pohrebu. Pri rozhodnutí o nariadení neodkladného opatrenia boli obe staré matky uzrozumené o postupe súdu. Poprela tvrdenia o bránení v styku maloletej so starou matkou, keďže sa snaží byť ústretová, ak to neprekračuje rozumnú mieru. Mala za to, že vzhľadom na vek U., nie je v jej najlepšom záujme, aby neustále menila prostredie a režim tým, že ju bude odovzdávať hneď a kedykoľvek, ako si stará matka želá. Pokladala za alibistické, aby sa stará matka požadovala dennodenného zasielania fotiek maloletej U. a pritom sa nezaujímala o jej zdravotný stav a neprispievala na jej výživu. K tvrdeniam o neumožnení styku počas Veľkonočných sviatkov uviedla, že na základe dohody došlo k zámene styku počas jarných školských prázdnin a veľkonočných sviatkov, keď si naplánovali program s maloletou. Rovnako sa snažila vyjsť v ústrety aj výmenou párnych a nepárnych víkendov, kedy jej ochotu stará matka nepochopila a vnímala ju iba ako jednorazovú záležitosť a dožadovala sa aj na ďalší víkend opäť styku s U.. Uviedla, že dňa 3.5. mala maloletá zvýšenú teplotu (38,6) , napísala to pani P., ktorá ju obvinila z klamstva. Považovala za neúnosné, aby jej stará matka maloletej písala správy v skorých ranných a neskorých nočných hodinách, vzhľadom na denný režim dieťaťa. Dala do pozornosti, že v čase tehotenstva matky maloletej U. sa zaujímala o U. aj dieťa, s maloletou bola vždy v rámci svojich možností. Nepoprela rozchod jej rodičov, čo neznamená, že nevie, čo je rodina. Uviedla, že jej mama im zabezpečila všetko potrebné, snažila sa vynahradiť im otca, ktorý je lesník, na dôchodku a žije svoj život. Rovnako nepoprela, že v čase puberty neznášala dobre dlhodobý rozchod rodičov, odišla z domu, za túto nerozvážnosť zaplatila, ale osobne ju táto skúsenosť vnútorne posilnila a aj preto nechcela dopustiť, aby U., čo i len na deň umiestnili do detského domova. Vlastné deti nemala, avšak nepochybovala, že by výchovu U. v nejakom smere nezvládla. U. vníma a berie ako vlastnú dcéru, zabezpečuje jej riadnu starostlivosť a výživu, so snúbencom ju považujú za plnohodnotného člena rodiny a vybudovali si k nej veľmi silné puto a vzťah, ktoré naďalej umocňujú a prehlbujú. Uviedla, že pani P. má síce prax s výchovou detí v školskom veku, ale ona má úprimný záujem a všetky predpoklady starať sa o maloletú U., ktorá je vo veku 10 mesiacov, ešte sama nechodí a vyžaduje si veľmi aktívny prístup, pričom stará matka maloletej vzhľadom na svoj vek a nepriaznivý zdravotný stav (astma, alergie, vysoký krvný tlak, bola k nej privolaná rýchla záchranná služba) nedokáže objektívne poskytnúť maloletej U. takúto starostlivosť. S maloletou je potrebné chodiť aj na lekárske prehliadky, v blízkej budúcnosti nároky na jej osobnú starostlivosť vzrastú a budú intenzívnejšie a budú predstavovať zvýšenie finančného zaťaženia. 5. Kolízny opatrovník sa k odvolaniu starej matky nevyjadril. Zo správy kolízneho opatrovníka zo dňa 12.06.2018 založenej do pripojeného spisu Okresného súdu Bratislava V č. k. 59P/24/2018 vyplýva, že kolízny opatrovníka vykonal šetrenie pomerov v domácnosti R. U. so záverom, že má vytvorené vhodné podmienky pre zdravý psychický, sociálny a fyzický vývin maloletej a starostlivosť o dieťa zabezpečuje riadne. Z obsahu správy je zrejmé, že v komunikácii R. U. a starej matky U. P. dochádza k nezhodám a konfliktom, obom stranám je poskytované poradenstvo a mediácia. 6. Opatrovník Mestská časť Bratislava-Petržalka sa k odvolaniu starej matky nevyjadrili. 7. Odvolací súd preskúmal vec, v ktorej nie je viazaný rozsahom a dôvodmi odvolania podľa § 65 a § 66 zákona č. 161/2015 Z.z. Civilný mimosporový poriadok (ďalej C.m.p.), bez nariadenia odvolacieho pojednávania podľa § 378 ods. 1, zák. č. 160/2015 Z.z. Civilný sporový poriadok ( ďalej C.s.p. ), a dospel k záveru, že odvolaniu starej matky maloletého dieťaťa nie je možné vyhovieť. 8. Účelom inštitútu neodkladného opatrenia je rýchla a dočasná úprava právnych pomerov účastníkov. V konaní starostlivosti súdu o maloleté deti pri nariadení neodkladného opatrenia je súd v záujme maloletého dieťaťa povinný starostlivo uvážiť, či sú pre také opatrenie splnené všetky zákonné podmienky. Z charakteru neodkladného opatrenia vyplýva, že pred jeho nariadením súd nemusí zistiť všetky skutočnosti, ktoré sú potrebné pre vydanie konečného rozhodnutia a pri zisťovaní nemusí byť vždy dodržaný formálny postup stanovený na dokazovanie. To však neznamená, že súd môže vydať neodkladné opatrenie len na základe tvrdení rodičov, resp. navrhovateľky, bez osvedčenia aspoň základných skutočností, ktoré by umožnili prijať záver o pravdepodobnosti nároku, ktorému sa má poskytnúť predbežná ochrana. Pre súd je prioritou záujem maloletého dieťaťa a vytvorenie stavu spravodlivej rovnováhy medzi záujmom dieťaťa a procesnými stranami, pričom zvláštny význam sa kladie na záujem dieťaťa, ktorý môže mať prednosť pred záujmom inej osoby a neumožňuje inej osobe vynútiť si také opatrenia, ktoré by ohrozovali zdravie a rozvoj dieťaťa. 9. Pri nariadení neodkladného opatrenia je rozhodujúce preukázať skutočnosť, že sú ohrozené pomery maloletého dieťaťa. Uvedenú skutočnosť stará matka maloletej v konaní nepreukázala. Odvolací súd sa v celom rozsahu stotožňuje s dôvodmi, pre ktoré súd prvej inštancie nevyhovel návrhu na nariadenie neodkladného opatrenia a zrušenie pôvodného rozhodnutia súdu o dočasnom zverení maloletej do starostlivosti R. U.. Odvolací súd sa stotožňuje so záverom súdu prvej inštancie, že v danom prípade nevznikla potreba nariadenia neodkladného opatrenia odovzdaním maloletej U. do starostlivosti starej matky, nakoľko nie je preukázané, že riešenie tejto situácie neznesie odklad. Odvolací súd sa rovnako stotožňuje so záverom súdu prvej inštancie, že nebolo zistené, že by došlo k závadám starostlivosti o maloletú. Tiež odvolací súd konštatuje, že zo samotného návrhu starej matky vyplýva, že jej styk s vnučkou sa realizuje, avšak predstavy starej matky o intervaloch a intenzite stretnutí s maloletou sú iné. Pokiaľ došlo k nedorozumeniu v súvislosti s výmenou víkendových stretnutí s oboma starými matkami, takáto nezrovnalosť nie je dôvodom na zmenu rozhodnutia súdu prvej inštancie. K námietkam starej matky týkajúcim sa prerušenia telefonického a elektronického kontaktu R. U. s ňou, odvolací súd udáva, že rozumie starej matke, ktorá prežila a prežíva psychicky veľmi náročné obdobie, keď sa musí vyrovnať so stratou svojej dcéry, a po bezprostredne prežitých udalostiach, prejavuje záujem o maloletú. Je však potrebné poznamenať, že na základe rozhodnutia súdu (nariadeného neodkladného opatrenia) bola maloletá U. dočasne zverená do starostlivosti R. U., svojej tety. Dané rozhodnutie je dočasného charakteru a na základe náležite vykonaného dokazovania bude súdom rozhodnuté o otázke zverenia maloletej do náhradnej osobnej starostlivosti. Odvolací súd súhlasí so starou matkou, že dohodu príbuzných s R. U. o styku s maloletou U. je potrebné rešpektovať v záujme maloletej, za účelom neprerušenia kontaktu s rodinou matky a rodinných väzieb, ktoré dieťa nesporne aktuálne i do budúcna obohacujú. Súčasne odvolací súd vyslovuje názor, že aj stará matka musí byť empatická a pokiaľ je jej umožňovaný styk s maloletou U., nie je namieste naliehavé dožadovanie sa dennej komunikácie a denného informovania o maloletej. Zároveň je nevyhnutné poznamenať, že stará matka neuviedla žiadne iné odvolacie námietky týkajúce sa nedostatočného zabezpečenia starostlivosti o maloletú U. R. U.. Tak ako súd prvej inštancie, aj odvolací súd dáva do pozornosti, že R. U. a stará matka, musia v záujme maloletej nájsť vhodný spôsob komunikácie, aby maloletá mala zachovaný kontakt so svojou rodinou, bola spokojná a vyrastala v pokojnom rodinnom prostredí. Na potrebu riešenia danej situácie upozornil i kolízny opatrovník, ktorý je nápomocný a súčinný a ktorého rady musia obe strany rešpektovať. Na námietky starej matky voči osobe R. U., odvolací súd neprihliadal, tieto námietky budú predmetom dokazovania vo veci samej, v ktorom súd na základe vykonaného dokazovania vyhodnotí splnenie zákonných podmienok a osobnostné predpoklady osoby, ktorej bude maloletá zverená do náhradnej osobnej starostlivosti. Odvolací súd zhodne so záverom súdu prvej inštancie dospel k záveru, že v danej veci nevznikla potreba nariadenia neodkladného opatrenia podľa § 326 ods. 1 C.s.p. a § 367 ods.1 C.m.p. v zmysle návrhu starej matky, nakoľko pomery maloletej sú upravené rozhodnutím súdu a okamžitý zásah súdu na pružné a urýchlené riešenie situácie nie je potrebný. Rovnako odvolací súd neprihliadal na námietky starej matky o nezistení skutočného stavu veci a nesprávnom posúdení veci z dôvodu, že konanie o neodkladnom opatrení je osobitným konaním a v priebehu tohto konania nie je potrebné vykonať dokazovanie. 10. Vzhľadom na skutočnosť, že ide v danej veci o konanie o nariadenie neodkladného opatrenia, odvolací súd sa zameral na náležitosti neodkladného opatrenia a podmienky pre jeho nariadenie, ktoré v konaní preukázané neboli. Stará matka maloletého dieťaťa nepreukázala také ohrozenie dieťaťa, ktoré by vyžadovalo úpravu pomerov maloletej neodkladným opatrením. Pomery maloletého dieťaťa budú skúmané v konaní vo veci samej (o zverenie maloletej do náhradnej osobnej starostlivosti), kde súd prvej inštancie vykoná potrebné dokazovanie a vo veci rozhodne v najlepšom záujme maloletého dieťaťa. Odvolací súd preskúmal odvolanie starej matky, aj pokiaľ ide o návrh na zrušenie nariadeného neodkladného opatrenia uznesením súdu prvej inštancie č.k. PPom 1/2018-10 zo dňa 23.01.2018. Daný návrh odvolací súd posúdil komplexne spolu s návrhom na nariadenie neodkladného opatrenia, keďže oba návrhy spolu súvisia a prípadné zrušenie už nariadeného neodkladného opatrenia by podmieňovalo vydanie nového rozhodnutia formou neodkladnej úpravy pomerov maloletej. Vzhľadom na nevyhovenie návrhu a odvolaniu starej matky z dôvodov uvedených v napadnutom rozhodnutí a uvedených vyššie, dospel odvolací súd k záveru, že návrh na zrušenie nariadeného neodkladného opatrenia nie je dôvodný. 11. Odvolací súd apeluje na obe strany, vzhľadom na konflikty medzi nimi, aby mali na zreteli zdravý psychický a fyzický vývin dieťaťa, pre ktorý je mimoriadne dôležitý vzťah s rodinou, naviac, ak dieťa stratilo oboch rodičov. Aj svojim postojom a správaním tak navrhovateľka, ako aj R. U., preukazujú už aktuálne osobnostné predpoklady, ktoré budú vyhodnocované v konaní vo veci samej. 12. Z uvedených dôvodov odvolací súd podľa § 387 C.s.p. potvrdil rozhodnutie súdu prvej inštancie. 13. O trovách odvolacieho konania rozhodol odvolací súd podľa § 52 C.m.p.. 14. Odvolací súd prijal rozhodnutie jednomyseľne, pomerom hlasov 3 : 0 (§ 393 ods. 2 C.s.p.). Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2018:0018203141.1 (dáta aktuálne k 12. 11. 2026). Záväzné je znenie zverejnené súdom.




